Idi kigwan Jesus iwan,
timangkak cha dangit a kigwan to i “Awa,
mimothok miy timpo.
Si-kak a Anak mo,
ibiybiy moy kinachiyos ko say ibiybiy ko ngoy kinachiyos mo.
Tep in-i-kan moy karebengan kon mantoray na emiin a too say i-kan koy biyag a nagwariy pengingkaan tod emiin a toon inpiyal mod si-kak.
Et sema biyag a nagwariy pengingkaan to ket,
sejay a amtaen chaken sa-kin podnon Chiyos tan amtaen chaak ngon si Jesu Criston into-nom.
Inbiybiy koy kinachiyos mod ja dobong tep tiyongpal ko wiy kigwan mon a-magen ko.
Niman,
Awa,
chayaw moak cha sangoanan mon inges to ma inpanayaw mod si-kak nonta gwaraak cha si-kam nonta aneng pay meparsowiy dobong.
Inkararagan Jesus Ira Ma Disipolos To
“Inpaamtak i ogadim ired ma toon pinispis mod ja dobong a inpiyal mod si-kak.
Toom ira et inpiyal mod si-kak.
Intolo-toloy chen a-magen i kigwan mo.
Niman amta ra wa i emiin a imag ko tan kigwan ko,
edafod si-kam.
Inpaamtak cha si-kara ma kigwan mod si-kak et piyati ra.
Agpayson amta ra i si-kam i edafoan ko,
tan piyati ra i si-kam i engito-no did si-kak.
“Kowan ikararagi ira niman.
Nat kowan ikararagiy tood ja dobong a nat naematid si-kak,
no diket sema toon inpiyal mod si-kak tep toom ira.
Emiin a took,
toom ngo ira,
tan emiin a toom,
took ngo ira.
Et iyaychayawak kagol cha si-kara.
Chanchanin bebtihan ko ja dobong et on-oliak cha si-kam.
Nem sema toon inpiyal mod si-kak,
mepejas ired ja dobong.
Awa,
si-kam a esantoan,
bantayim ira babaen na panakabalin mon in-i-kan mo ngod si-kak say mansa-sa-kiy nemnem chen inges toy nemnem tayo.
Idi ekiiyanak cha si-kara,
biyantayan ko ira babaen na panakabalin mon in-i-kan mod si-kak.
Biyantayan ko ira et nagwariy iya-tiw,
angken sa-kid si-kara,
malaksid niwa sa-kin toon iyaypadto i sigoradon mechosa na ingked ingka.
Sema too,
iya-tiw say metongpal i iyaysolat chiwa esel Afo Chiyos.
“Chanchaniy timpo na iolik cha si-kam.
Isonga,
kowan kona ira jay niman iy ajaak pay chiya dobong say sema iren inpiyal mod si-kak,
kolpin kenasen chiy chadsak ko.
Inpaamtak ired ma too i emiin a kigwan mod si-kak.
Isonga,
sema iren toon nat naemati,
en-owes cha ira.
Tep sema iren naemati,
inges chaak a afil i pannemnem ched ma pannemnem iren ma nat naemati.
Nat kowan ichawat i a-kalen mo ired ja dobong,
no diket kowan ichawat i bantayan mo ira say sema Ngaaw a si Satanas,
nat a-gwahen to ira.
Inges chaak a sema pannemnem cha,
afil cha pannemnem iren ma toon nat naemati.
Seja iren toon inpiyal mod si-kak,
idasin mo say mansilbi ired si-kam.
Amag mo jay babaen niwa podno.
Tep sema ese-esel mo,
si-katho ma podno.
Sema inpangito-nom cha si-kak ired ma tood ja dobong,
inges niwan ngoy pengito-nok iren ja toon inpiyal mod si-kak.
Itangdal koy biyag ko para cha si-kara say podnon itangdal cha ngoy biyag cha para cha pansilbi red si-kam.
Inkararagan Jesus I Emiin A Ematid Si-katho
“Nat seja iren disipolos ko bengat i kowan ikararagi,
nem emiin ngon naematid si-kak kagol na toro na disipolos ko.
Awa,
ikararag ko i mansa-sa-ki iren emiin.
Ikararag ko ngo i mekisa-sa-ki ired si-kathayon inges toy pekisa-kim cha si-kak tan pekisa-kik ngod si-kam say sema iren tood ja dobong,
patien cha i si-kam iwa engito-no did si-kak.
Sema chayaw a in-i-kan kod si-kara,
inges to ngoy chayaw a in-i-kan mod si-kak say mansa-sa-ki iren inges toy inpansa-ki thayo.
Ekisa-kiak cha si-kara tan ekisa-ki ka ngod si-kak say sema pansa-sa-ki ra ket,
nagwariy kolang to.
Et no inges niwan i pansa-sa-ki ra,
amtaen na tood ja dobong i si-kam i engito-nod si-kak,
tan amtaen cha ngo i sema semek mo ired ma naemati,
inges to ngoy semek mod si-kak.
“Awa,
piyan kon sema toon inpiyal mod si-kak,
mayka-chom ired si-kak cha kad-an ko say si-nengen chiy chayaw a in-i-kan mod si-kak tep ensemek moak na olay angken nonta aneng pay meparsowiy dobong.
Awa,
si-kam a maronong,
sema toon nat naemati,
nat amta raka.
Nem amta taha,
tan seja disipolos ko,
amta ra i si-kam i engito-nod si-kak.
Inpaamtak i ogadim cha si-kara,
et itolo-toloy kon mengipaamted si-kara say sema semek mod si-kara,
inges toy semek mod si-kak,
tan gwaraak ngod si-kara.”